La regidora de Serveis Socials i el supervisor de la Conselleria de Serveis Socials, Igualtat i Habitatge visiten el taller Ben.Estar
27 de setembre 2023

![](/media/xhohpgzw/1_c.jpg?width=850&height=637.5)

La regidora de Serveis Socials, Nuria Carbó, ha visitat el taller Ben.Estar, junt amb el supervisor del Departament núm. 4 del Camp de Morvedre de la Conselleria de Serveis Socials, Igualtat i Habitatge, Pere Garrigós. L'objectiu d'esta visita ha sigut donar la benvinguda a este nou taller de formació i conéixer de primera mà el seu funcionament, així com les vivències de les persones que hi participen. La regidora i el supervisor han estat acompanyats per l'equip de professionals del programa i per la cap de secció de Serveis Socials.

La regidora Nuria Carbó ha explicat: «**El nivell de participació i el grau d'acceptació d'este taller dona una mostra de la necessitat d'estes activitats. Cal ressaltar la implicació de les monitores, que estan fent un treball excepcional**».

El taller de formació Ben.Estar forma part del Programa Itineraris d'Inclusió Social del departament de Serveis Socials, una acció cofinançada per la Unió Europea a través del Programa del Fons Social Europeu Plus (FSE+) de la Comunitat Valenciana 2021-2027.

L'objectiu de Ben.Estar és dotar d'habilitats socials i capacitats personals per a la inclusió social, a col·lectius vulnerables i perceptors de Renda Valenciana d'Inclusió, a fi de promoure la igualtat d'oportunitats, la seua participació activa i la millora de l'ocupabilitat.

L'entitat encarregada de la seua implementació és Mil.una Sagunt, que és un projecte d'acompanyament i inserció sociolaboral per a dones i famílies en situació de vulnerabilitat social que es du a terme a Sagunt des de 1998. A través de tallers i activitats formatives, l'entitat busca millorar la qualitat de vida de les persones que hi  participen.

Ben.Estar es va iniciar el passat 12 de juny i tindrà una duració de 216 hores repartides en sessions de 4 hores al dia, 3 dies a la setmana, durant 6 mesos. El taller està dissenyat per a la participació de 15 persones, derivades pels equips d'itineraris d'inclusió social del departament de Serveis Socials. Els mòduls que es treballen són neteja domiciliària i economia domèstica, l'ordre i la salut emocional, cosmètica i cura personal.

La realització del taller Ben.Estar es considera un instrument clau per a afavorir la inclusió social de les persones que hi participen.

*   [](http://www.facebook.com/sharer.php?u=https://aytosagunto.es/va/actualitat/la-regidora-de-serveis-socials-i-el-supervisor-de-la-conselleria-de-serveis-socials-igualtat-i-habitatge-visiten-el-taller-ben-estar/ "Facebook")
*   [](http://twitter.com/share?url=https://aytosagunto.es/va/actualitat/la-regidora-de-serveis-socials-i-el-supervisor-de-la-conselleria-de-serveis-socials-igualtat-i-habitatge-visiten-el-taller-ben-estar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidora-de-serveis-socials-i-el-supervisor-de-la-conselleria-de-serveis-socials-igualtat-i-habitatge-visiten-el-taller-ben-estar/ "Linked In")
*   [](mailto:?body=https://aytosagunto.es/va/actualitat/la-regidora-de-serveis-socials-i-el-supervisor-de-la-conselleria-de-serveis-socials-igualtat-i-habitatge-visiten-el-taller-ben-estar/)